Man gevonnis na verkragting van blinde bejaarde | Maroela Media
Man gevonnis na verkragting van blinde bejaarde
'n Sewe-en-twintigjarige man van Bloemfontein is Maandag 20 jaar tronkstraf opgelê nadat hy skuldig gepleit het op 'n aanklag van verkragting van 'n 90-jarige vrou. Die bejaarde vrou is boonop gedeeltelik blind.
Majoro Jonas Mahoko het ingevolge 'n pleitooreenkoms met die staat erken hy het op 19 Februarie verlede jaar na die slagoffer se huis gegaan en voorgegee dat hy na haar seun op soek is, het Phaldi Shuping, woordvoerder van die Nasionale Vervolgingsgesag (NVG) in die Vrystaat, gesê.
Mahoko het die slagoffer alleen in die huis aangetref.
Mahoko het eers vir homself water in die kombuis gaan skink. Daarna het hy die vrou beveel om na die slaapkamer te gaan, maar sy het botweg geweier. Hy het haar in die vertrek ingedwing, 'n serp in haar mond gedruk en toe verkrag.
Hy is daarna terug kombuis toe.
Terwyl Mahoko in die kombuis was, het 'n vrou wat in 'n huis op die slagoffer se perseel bly, in die huis ingekom en die man daar aangetref. Mahoko het gevlug nadat dié vrou hom gevra het waarom hy in die bejaarde vrou se huis was.
Die slagoffer het intussen om hulp begin skree.
Volgens die NVG het 'n voertuig in daardie stadium verby die slagoffer se huis gery en Mahoko gewaar terwyl dié probeer vlug het. Hy is aangekeer en teruggeneem na die slagoffer se huis. Die slagoffer het Mahoko herken en 'n skare mense, wat intussen by haar huis begin saamdrom het, het hom te lyf gegaan tot die polisie ingegryp het.
Navilla Somaru, waarnemende direkteur van openbare vervolging in die provinsie, het die ondersoekbeampte, Nyefolo Mofamere, asook die staatsaanklaer, Moipone Moroka, geloof vir hul bydrae om te verseker dat geregtigheid geskied.